উপরের বিভিন্ন মন্তব্য থেকে দুটি রাস্তা স্পষ্ট হয়। এক, ভাল যা হয়েছে (বা নিদেন পক্ষে ক্ষতিকর হয়নি) এমন বিষয়গুলোকে চিহ্নিত করে একে সামনে এগিয়ে নিয়ে যাওয়া (নিজেদের বিবেচনা ভাবনা এবং তত্ত্বের আলোকে)। অথবা দুই, আগের উদ্যোগগুলো বড় সড়ো একটা ইরেজার দিয়ে মুছে ফেলে তার ওপর এক দোয়াত কালি ঢেলে দিয়ে পুনরায় শুরু করা। দ্বিতীয়টির ব্যাপারে তেমন দোষের কিছু দেখি না যদি না এই নতুন করে শুরু করার বিষয়টিতে আগ্রহ, কার্যক্রম এবং যথাযথ priority র অভাব না দেখি। ভুলগুলো চিহ্নিত করলে দায়িত্বশীল মানুষের দায়িত্ব জন্মায় সেটিকে ঠিক পথে এগিয়ে নিয়ে যাওয়ার। এখানে ‘ভাল্লাগে না খেলবো না, যাও’ বলে মাঠ ছেড়ে যাওয়ার কি কোন সুযোগ আছে? উপরে আমার মন্তব্যের দুই নম্বর পয়েন্টে (৫.১.১.২.১) বামেদের বিরুদ্ধে আমার মূল অভিযোগ এইটি। কারও ভুল ধরবেন তাতে আমার আপত্তি নেই, কিন্তু তা যেন অতি সরলীকরণ না হয়। অতি সরলীকরণের এই প্রক্রিয়ার বিপদটি ৭৫ এ দেখেছি, গত ৩৬ বছর ধরেই দেখছি। ইতিহাস সাক্ষী, এটি প্রায় সব সময়ই প্রতিক্রিয়াশীলদের পক্ষে গেছে। বিপদটি কোথায় হয় দেখুন। মন্তব্যকারীদের কেউ কেউ বঙ্গবন্ধুর উদ্যোগে ‘তকমা’ আঁটা ছাড়া কিছুই দেখেন না, কেউ কেউ হক থেকে শুরু করে কবির উমর সকলকেই অবদানহীন ‘ক্লোজ অবজারভার’ বলে মন্তব্য করেন। ‘পায়ের আওয়াজ পাওয়া যায়’ মনে পড়ছে। ‘ওদের জানিয়ে দাও’, ‘একাত্তরের যীশু’ মনে পড়ছে, আর কেবলই দুঃখ হচ্ছে। এই ক’দিন আগেও না আমরা বলতাম যে সকলেই অস্ত্র হাতে মুক্তিযুদ্ধ করেননি, কিন্তু তাতে তাদের অবদান খাটো হয়না!!?? শাহরিয়ার কবির স্বজন হারিয়েছেন, যুদ্ধাপরাধীদের বিরুদ্ধে দীর্ঘ সময় আন্দোলন করেছেন, জেলও খেটেছেন। তার পন্থা এবং অবস্থানের সাথে সকল সময়ে আমরা সবাই একমত হইনি। কিন্তু তার কোন ‘অবদানই নেই’ এই কথাটা কি ন্যায্য হল? ভাবছি নীলিমা ইব্রাহিম, জাহানারা ইমাম, আর সুফিয়া কামালরাই আর বাদ যান কেন? তাদের গায়ে “বুর্জোয়া নারীর চিল্লাচিল্লি” খেতাবটি জুড়ে দিলেই লোম বেছে কম্বল উজাড় হওয়ার প্রক্রিয়াটি সম্পূর্ণ হয়।